b'\n_START_ARTICLE_\nZalmoxe (album)\n_START_SECTION_\nConcep\xc8\x9bie\n_START_PARAGRAPH_\nProiectul a \xc3\xaenceput \xc3\xaen prim\xc4\x83vara anului 1976, etapa de documentare desf\xc4\x83\xc8\x99ur\xc3\xa2ndu-se p\xc3\xa2n\xc4\x83 \xc3\xaen toamna aceluia\xc8\x99i an. S-a apelat la scrieri antice grece\xc8\x99ti \xc8\x99i romane care \xc3\xael evocau pe misteriosul personaj dac Zalmoxe, dar \xc8\x99i la texte despre alte subiecte ale Orientului antic (egiptene, babiloniene, indiene). Textul albumului a fost redactat de poetul Adrian Hoaj\xc4\x83 sub pseudonimul Alexandru Basarab._NEWLINE_Izvoarele privitoare la biografia personajului central sunt pu\xc8\x9bine la num\xc4\x83r \xc8\x99i incerte. Confrunt\xc3\xa2nd lecturile aflate la \xc3\xaendem\xc3\xa2n\xc4\x83, autorii albumului au semnalat contradic\xc8\x9biile \xc3\xaen mod retoric (spre exemplu, \xc3\xaen c\xc3\xa2ntecul \xe2\x80\x9eEpilog\xe2\x80\x9d: \xe2\x80\x9eCe-a fost de zis, am zis. Cine poate azi mai mult s\xc4\x83 spun\xc4\x83: cine a fost, dac\xc4\x83 a fost, dac\xc4\x83 om a fost ori zeu, ori chip de om cu duh de zmeu. (...) De-a tr\xc4\x83it \xc3\xaen v\xc4\x83zduh, sub p\xc4\x83m\xc3\xa2nt ori \xc3\xaen mare, cine mai \xc8\x99tie oare?\xe2\x80\x9d), iar lacunele din biografia personajului au fost completate de coresponden\xc8\x9be din texte ale altor culturi indo-europene. Portretul ob\xc8\x9binut \xc3\xael aliniaz\xc4\x83 pe Zalmoxe fa\xc8\x9b\xc4\x83 de teme importante ale mitologiei. Astfel, originea lui este de B\xc3\xa4rengott (vezi \xe2\x80\x9eUrsitoarele\xe2\x80\x9d, \xe2\x80\x9eBlana de urs\xe2\x80\x9d; mierea, aliment preferat de ur\xc8\x99i, devine o hran\xc4\x83 divin\xc4\x83 pe care zeul o duce cu sine \xc8\x99i \xc3\xaen pe\xc8\x99ter\xc4\x83 \xe2\x80\x93 vezi \xe2\x80\x9eMierea\xe2\x80\x9d, \xe2\x80\x9ePe\xc8\x99tera\xe2\x80\x9d), iar lucrarea lui \xc3\xael transform\xc4\x83 \xc3\xaentr-un erou civilizator: el \xc3\xae\xc8\x99i educ\xc4\x83 poporul \xc8\x99i \xc3\xael conduce spre victorie \xc3\xaen fa\xc8\x9ba du\xc8\x99manilor (\xe2\x80\x9eBlana de urs\xe2\x80\x9d), apoi dispare \xc3\xaen culmea gloriei, retr\xc4\x83g\xc3\xa2ndu-se vreme de trei ani \xc3\xaentr-o pe\xc8\x99ter\xc4\x83 din muntele Kogaion (\xe2\x80\x9ePe\xc8\x99tera\xe2\x80\x9d); revine \xc3\xaen fruntea poporului dac (\xe2\x80\x9eEpiphania\xe2\x80\x9d) pentru o ultim\xc4\x83 izb\xc3\xa2nd\xc4\x83 (\xe2\x80\x9eFurtuna cu trup de balour\xe2\x80\x9d), iar \xc3\xaen final tr\xc4\x83ie\xc8\x99te \xc3\xaen amintirea tot mai confuz\xc4\x83 a muritorilor (\xe2\x80\x9eC\xc4\x83l\xc4\x83torul prin nori\xe2\x80\x9d, \xe2\x80\x9eEpilog\xe2\x80\x9d). Zalmoxe apare at\xc3\xa2t ca zeu htonic (\xe2\x80\x9ePe\xc8\x99tera\xe2\x80\x9d, \xe2\x80\x9eEpilog\xe2\x80\x9d), c\xc3\xa2t \xc8\x99i ca divinitate a cerului (\xe2\x80\x9eC\xc4\x83l\xc4\x83torul prin nori\xe2\x80\x9d, \xe2\x80\x9eEpilog\xe2\x80\x9d). Un alt personaj, \xe2\x80\x9ec\xc4\x83l\xc4\x83torul prin nori\xe2\x80\x9d, \xc3\xaei reprezint\xc4\x83 pe \xc8\x99amanii dacilor, eventual lega\xc8\x9bi de cultul lui Zalmoxe (\xe2\x80\x9ede-i solul lui Zalmoxe, de-i solul nim\xc4\x83nui, (...) ce-i pas\xc4\x83 lui, c\xc4\x83l\xc4\x83torului?\xe2\x80\x9d); sintagma parafrazeaz\xc4\x83 traducerea lui Vasile P\xc3\xa2rvan pentru grecescul kapnobates, \xc3\xaensemn\xc3\xa2nd de fapt \xe2\x80\x9eumbl\xc4\x83tor prin fum\xe2\x80\x9d._NEWLINE_Din punct de vedere muzical, proiectul a fost puternic influen\xc8\x9bat de apari\xc8\x9bia discului semnat de Jon Anderson, Olias of Sunhillow (iulie 1976). Albumul a constituit o revela\xc8\x9bie pentru Dan Andrei Aldea, conduc\xc4\x83torul forma\xc8\x9biei \xc8\x99i compozitorul celor mai multe piese de pe Zalmoxe. El a declarat \xc3\xaentr-un interviu din 2001: \xe2\x80\x9e\xc3\xaentregul disc Zalmoxe este \xc3\xaentr-un fel r\xc4\x83spunsul nostru (imperfect, timid, din toat\xc4\x83 s\xc4\x83r\xc4\x83cia noastr\xc4\x83) la discul Olias of Sunhillow al lui Jon Anderson. \xc3\x8enc\xc4\x83 \xc8\x99i ast\xc4\x83zi, pentru mine Olias este cel mai bun disc scos vreodat\xc4\x83 de cineva pe aceast\xc4\x83 planet\xc4\x83\xe2\x80\x9d._NEWLINE_Versurile \xc8\x99i muzica albumului Zalmoxe au fost scrise \xc3\xaen decursul a dou\xc4\x83 s\xc4\x83pt\xc4\x83m\xc3\xa2ni. P\xc3\xa2n\xc4\x83 la sf\xc3\xa2r\xc8\x99itul anului 1976 au fost elaborate \xc8\x99i aranjamentele pieselor.\n_START_SECTION_\nCon\xc8\x9binutul albumului\n_START_PARAGRAPH_\nPe disc se reg\xc4\x83sesc nou\xc4\x83 piese apar\xc8\x9bin\xc3\xa2nd compozitorilor Dan Andrei Aldea, Mihai (Mi\xc8\x99u) Cernea \xc8\x99i Nicolae (Nicu) Enache, dintre care opt au versuri semnate de Alexandru Basarab, iar una este instrumental\xc4\x83. Zalmoxe este un album conceptual \xe2\x80\x93 piesele de pe el sunt unite at\xc3\xa2t prin tematic\xc4\x83, c\xc3\xa2t \xc8\x99i prin \xe2\x80\x9eviziunea muzical\xc4\x83 de ansamblu\xe2\x80\x9d._NEWLINE_Versurile apeleaz\xc4\x83 la un limbaj cu elemente arhaice \xc8\x99i regionale \xc8\x99i la imagini poetice ce creeaz\xc4\x83 o atmosfer\xc4\x83 ancestral\xc4\x83, uneori martor\xc4\x83 a fantasticului; prosodia al\xc4\x83tur\xc4\x83 tipuri de rim\xc4\x83 specifice versului popular (\xc3\xaemperecheat\xc4\x83, monorim\xc4\x83, rim\xc4\x83 prin asonan\xc8\x9b\xc4\x83) cu metri \xc8\x99i ritmuri savante._NEWLINE_Muzica este una de factur\xc4\x83 progresiv\xc4\x83, \xc3\xaemprumut\xc3\xa2nd elemente din limbajul muzicii culte \xc8\x99i cit\xc3\xa2nd c\xc3\xa2teva ipostaze din istoria muzicii: un vocabular armonic bogat (tonal sau modal), o ritmic\xc4\x83 divers\xc4\x83 (poliritmii, ritmuri aksace, schimb\xc4\x83ri frecvente de metru, izoritmii), texturi instrumentale sau vocale ce fac aluzie la practici muzicale ale unor epoci anterioare. Acestora li se adaug\xc4\x83 solu\xc8\x9biile timbrale inovatoare, tributare muzicii electronice sau experimentelor acustice (tehnici extinse de utilizare a instrumentelor, construc\xc8\x9bia sc\xc3\xa2ndurii muzicale). Compozi\xc8\x9biile dense, eclectice apar\xc8\x9bin\xc3\xa2nd lui Aldea \xc8\x99i lui Enache se afl\xc4\x83 \xc3\xaen opozi\xc8\x9bie cu piesele lui Cernea, statice, \xe2\x80\x9emai accesibile \xc8\x99i \xc3\xaentruc\xc3\xa2tva idilice\xe2\x80\x9d.'